किसी भी धर्म में किसी भी तरह का छोटी-बड़ा कोई नुक्स निकालते ही टिप्पणी करने वाले के प्रति तलवारें निकल आती हैं। कभी असली टिप्पणीकार नहीं मिलता है तो उसके जैसे वेश, परिवेश और विचार धारा वाले पर ही रोष निकाल लिया जाता है। भले ही इसमें कोई परिवार अनाथ क्यों न हो जाए। यह आचरण देश, कालातीत है। इसमें पढ़े-लिखे, सभ्य-असभ्य का भेद भी मिट जाता है। यह केवल पुणे में ही नहीं अमेरिका में भी घट सकता है। ओसामा जैसे वेश वाले सिक्ख अमेरिका जैसे विकसित देश तक में भी केवल इसलिए शिकार होते हैं कि इनके सर पर ओसामा जैसे साफ़े (पगड़ियाँ) थे। गैर जाति, धर्म या मुल्क की क्या बात करें अपनी ही दिल्ली में हज़ारों सिक्ख इस लिए मौत के घाट उतार दिए गए कि इंदिरा गाँधी की हत्या करने वाले सतवंत और बेअंत सिक्ख थे। इस पर एक बड़े नेता की टिप्पणी कि कोई बड़ा पेड़ गिरता है तो हलचल होती ही है। इसपर विद्वानों की चुप्पी के पीछे भी धर्म का ही हाथ है। दिल्ली में ही एक और हत्या हुई थी। इससे भी बड़ा पेड़ गिरा था। वह इतिहास का बरगद कोई और नहीं बापू थे लेकिन उनकी हत्या की प्रतिक्रिया में एक भी हत्या नहीं हुई थी। इसका कारण गोडसे और बापू दोनों के धर्मों का एक होना था। यदि वहाँ भी कोई बेअंत होता तो मार-काट का जो बेअंत सिलसिला चलता उससे पूरी यमुना नीली के बजाय लाल हो सकती थी। एक ही कृत्य अलग-आलग कोणों से व्याख्यायित होकर कहीं धर्म और कहीं अधर्म हो जाता है। धर्म की निरर्थक और नकारात्मक भूमिका का इससे बड़ा प्रमाण और प्रत्यक्ष उदाहरण दूसरा क्या हो सकता है?